**ระเบียบคณะกรรมการสิทธิมนุษยชนแห่งชาติ**

ว่าด้วยเครื่องแบบและการแต่งเครื่องแบบของกรรมการสิทธิมนุษยชนแห่งชาติ (ฉบับที่ ๓)

พ.ศ. ๒๕๖๒

 โดยที่เป็นการสมควรปรับปรุงแก้ไขระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของกรรมการสิทธิมนุษยชนแห่งชาติให้เหมาะสมยิ่งขึ้น

 อาศัยอำนาจตามความในมาตรา ๔๙ (๗) แห่งพระราชบัญญัติประกอบรัฐธรรมนูญ
ว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ คณะกรรมการสิทธิมนุษยชนแห่งชาติ
จึงออกระเบียบไว้ ดังต่อไปนี้

 ข้อ ๑ ระเบียบนี้เรียกว่า “ระเบียบคณะกรรมการสิทธิมนุษยชนแห่งชาติว่าด้วยเครื่องแบบ
และการแต่งเครื่องแบบของกรรมการสิทธิมนุษยชนแห่งชาติ (ฉบับที่ ๓) พ.ศ. ๒๕๖๒”

 ข้อ ๒[[1]](#footnote-1) ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

 ข้อ ๓ ให้ยกเลิกความในบทนิยามคำว่า “อดีตกรรมการ” ในข้อ ๓ ของระเบียบคณะกรรมการสิทธิมนุษยชนแห่งชาติว่าด้วยเครื่องแบบและการแต่งเครื่องแบบของกรรมการสิทธิมนุษยชนแห่งชาติ พ.ศ. ๒๕๖๑ และให้ใช้ความต่อไปนี้แทน

 ““อดีตกรรมการ” หมายความว่า บุคคลซึ่งเคยเป็นประธานกรรมการสิทธิมนุษยชนแห่งชาติ
หรือกรรมการสิทธิมนุษยชนแห่งชาติมาแล้ว แต่พ้นจากตำแหน่งหรือการปฏิบัติหน้าที่ประธานกรรมการ
สิทธิมนุษยชนแห่งชาติหรือกรรมการสิทธิมนุษยชนแห่งชาติไปตามกฎหมาย”

 ข้อ ๔ ให้เพิ่มความต่อไปนี้เป็นข้อ ๙/๑ แห่งระเบียบคณะกรรมการสิทธิมนุษยชนแห่งชาติ
ว่าด้วยเครื่องแบบและการแต่งเครื่องแบบของกรรมการสิทธิมนุษยชนแห่งชาติ พ.ศ. ๒๕๖๑

 “ข้อ ๙/๑ กรรมการผู้ซึ่งได้รับการแต่งตั้งตามมาตรา ๒๒ แห่งพระราชบัญญัติประกอบรัฐธรรมนูญว่าด้วยคณะกรรมการสิทธิมนุษยชนแห่งชาติ พ.ศ. ๒๕๖๐ จะแต่งเครื่องแบบตามระเบียบนี้ หรือเครื่องแบบ
ของส่วนราชการหรือหน่วยงานอื่นของรัฐตามสังกัดเดิมของกรรมการผู้นั้นก็ได้”

 ประกาศ ณ วันที่ ๑๗ ธันวาคม พ.ศ. ๒๕๖๒

 วัส ติงสมิตร

 ประธานกรรมการสิทธิมนุษยชนแห่งชาติ

1. ราชกิจจานุเบกษา เล่ม ๑๓๗/ตอนที่ ๓ ก/หน้า ๒๔/๑๔ มกราคม ๒๕๖๓ [↑](#footnote-ref-1)